Κανονισμός (ΕΚ) αριθ. 1577/2001 της Επιτροπής

της 1ης Αυγούστου 2001

για την τροποποίηση του κανονισμού (ΕΚ) αριθ. 296/96 για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(1), και ιδίως το άρθρο 7 παράγραφος 5,

Εκτιμώντας τα ακόλουθα:

(1) Το άρθρο 14 του κανονισμού (ΕΚ) αριθ. 2040/2000 του Συμβουλίου, της 26ης Σεπτεμβρίου 2000, σχετικά με τη δημοσιονομική πειθαρχία(2) προβλέπει ότι η Επιτροπή δύναται να μειώσει ή να αναστείλει προσωρινά τις μηνιαίες προκαταβολές όσον αφορά το ΕΓΤΠΕ, τμήμα Εγγυήσεων. Για να τηρηθεί το χρονοδιάγραμμα που προβλέπεται στο εν λόγω άρθρο και για να διευκολυνθεί η ορθή διαχείριση, πρέπει να τροποποιηθεί το άρθρο 4 του κανονισμού (ΕΚ) αριθ. 296/96 της Επιτροπής, της 16ης Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του Τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)(3), όπως τροποποιήθηκε τελευταία από τον κανονισμό (ΕΚ) αριθ. 1017/2000(4).

(2) Το ισχύον σύστημα της εκκαθάρισης λογαριασμών προβλέπει τη διαβίβαση της ετήσιας δηλώσεως το αργότερο στις 10 Φεβρουαρίου του έτους που έπεται του οικονομικού έτους. Όσον αφορά τους λογαριασμούς του δημοσίου αποθέματος, με τη δήλωση αυτή γίνεται διπλή υποβολή αυτής που προβλέπεται για τις 20 Δεκεμβρίου στο τελευταίο εδάφιο του άρθρου 5 παράγραφος 2 του κανονισμού (ΕΚ) αριθ. 296/96. Συνεπώς, πρέπει να καταργηθεί αυτή η τελευταία δήλωση.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ταμείου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 296/96 τροποποιείται ως εξής:

1. Στο άρθρο 4 παράγραφοι 1, 2 και 4, οι όροι "του άρθρου 13 της απόφασης 94/729/ΕΚ" αντικαθίστανται από τους ορούς "του άρθρου 14 του κανονισμού (ΕΚ) αριθ. 2040/2000".

2. Στο άρθρο 4, η παράγραφος 3 αντικαθίσταται από το ακόλουθο κείμενο: "3. Ο έλεγχος της τήρησης των όρων ή προθεσμιών, στο πλαίσιο των προκαταβολών για την ανάληψη των δαπανών, διενεργείται δύο φορές ανά δημοσιονομικό έτος:

- επί των δαπανών που πραγματοποιούνται μέχρι τις 31 Μαρτίου,

- επί των δαπανών που πραγματοποιούνται μέχρι τις 31 Ιουλίου.

Οι ενδεχόμενες υπερβάσεις των προθεσμιών οι οποίες πραγματοποιούνται κατά τη διάρκεια των μηνών Αυγούστου, Σεπτεμβρίου και Οκτωβρίου λαμβάνονται υπόψη κατά την απόφαση εκκαθάρισης των λογαριασμών, εκτός εάν διαπιστωθούν πριν από την τελευταία απόφαση που αφορά τις προκαταβολές του οικονομικού έτους."

3. Στο άρθρο 5 παράγραφος 2 τελευταίο εδάφιο, οι όροι "και στις 20 Δεκεμβρίου" διαγράφονται.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευση του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Αυγούστου 2001.

Για την Επιτροπή

Frederik Bolkestein

Μέλος της Επιτροπής

(1) ΕΕ L 160 της 26.6.1999, σ. 103.

(2) ΕΕ L 244 της 29.9.2000, σ. 27.

(3) ΕΕ L 39 της 17.2.1996, σ. 5.

(4) ΕΕ L 140 της 24.5.2001, σ. 44.